Groter bonusse by Daimler ná rekordjaarDieter Zetsche, uitvoerende hoof van Daimler AG langs ‘n Mercedes E-klas by die aanvang van die maatskappy se jaarlikse vergadering in Stuttgart, Duitsland (4 Februarie 2016) Foto: AP Photo/Michael Probst Die Duitse motor- en vragmotorvervaardiger Daimler het rekordwins vir verlede jaar getoon weens verkope van sy luukse motors wat, ondanks ŉ sukkelende ekonomie, toegeneem het. En dit beteken meer geld vir beleggers en werknemers. Die maatskappy se dividend is tot €3.25 per aandeel verhoog. Daimler sal ook sy winsdeel van €5 650 vir elk van die 125 000 werknemers in Duitsland uitbetaal. Die werknemers sal die bonus saam met hul April-salaris ontvang. Werknemers het verlede jaar €4 350 ontvang. Alhoewel Daimler ŉ goeie jaar beleef het, het die inkomste in die vierde kwartaal nie die analiste se beramings gehaal nie, en die maatskappy het ŉ konserwatiewe vooruitsig vir 2016 uitgereik, en gesê dat bedryfswins moontlik net ŉ “geringe styging” kan wys. Dieter Zetsche, uitvoerende hoof van Daimler AG langs ‘n Mercedes E-klas by die aanvang van die maatskappy se jaarlikse vergadering in Stuttgart, Duitsland (4 Februarie 2016) Foto: AP Photo/Michael Probst Daimler AG-aandele het met 3.3% gedaal en het op €60-87 verhandel. Die netto wins vir die jaar het met 23% tot €8,9 miljard gestyg, van €7,3 miljard in 2014, terwyl inkomste met 15% gestyg het tot €149,5 miljard. Verkope van die maatskappy se Mercedes-Benz luukse motors het met 16% gestyg. Vragmotors en busse het swakker gevaar en is deur swakker markte in Latyns-Amerika geraak. “2015 was ŉ goeie jaar vir Daimler,” het Dieter Zetsche, uitvoerende hoof, gesê. “Ons weet al uit ondervinding: dis moeilik om tot bo te kom, maar dis selfs moeiliker om bo te bly.”